በወላይታ ዞን የቱሪስት ፍሰቱ ዕድገት እያሳየ ነው
ወላይታ፡- በወላይታ ዞን ያለው የቱሪስት ፍሰት የሆቴል ኢንዱስትሪውን በማስፋት ረገድ የላቀ ድርሻ ማበርከቱ ተገለጸ። በወላይታ ዞን ባህል ቱሪዝምና ስፖርት መምሪያ የቱሪስት አገልግሎት ሰጭ ተቋማት ልማትና ብቃት ማረጋገጥ ዋና የሥራ ሂደት ቡድን መሪ አቶ ዓለሙ አስሌ ለአዲስ ዘመን እንደገለጹት፣ በዞኑ በሚገኙ የቱሪስት መስህቦች ምክንያት በየጊዜው ያለው የሆቴሎች ዕድገት በተሻለ ደረጃ ላይ ይገኛል። እንደ አቶ ዓለሙ ገለጻ የመስህብ ቦታዎች ተመራጭነትና የቱሪስት ፍሰት በዞኑ ያለውን የሆቴሎች ኢንዱስትሪ ፍላጎት በማስፋት ላይ ይገኛል።በወላይታ ዋና ከተማ ሶዶ ዙሪያ የሚገኙ 7 የመግቢያ በሮች ለሀገር ውስጥና ለውጭ ሀገራት ጎብኚዎች አመቺ ከመሆናቸው ጋር ተያይዞ ተፈጥሯዊ፣ታሪካዊና ሰው ሰራሽ መስህቦችን ለማስጎብኘት የሚያበረክቱት ድርሻ የላቀ ነው። በዞኑ የሚገኙ ታላላቅ ፏፏቴዎች፣ ዋሻዎች፣ ሐይቆች፣ፍልውሃዎች፣ ትክል ድንጋዮችና ሌሎችንም ለቱሪስት መስህብነት አመቺ በማድረግ የቱሪዝም ዘርፉን ለማሳደግ ጥረት መደረጉን ቡድን መሪው ተናግረዋል። የወላይታ ህዝቦችን ቅርስና ታሪክን የሚያሳየውን የዞኑን ሙዚየም ጨምሮ በርካታ መስህቦች ለቱሪስት ፍሰቱ ምክንያት ሆነዋል ያሉት ቡድን መሪው ይህን ሂደት ተከትሎም በዞኑ ያለው የሆቴሎች ኢንዱስትሪ ፍላጎት እየጨመረ መምጣቱን ተናግረዋል። በወላይታ ሶዶ ከተማ በአሁኑ ጊዜ 3 ባለ ኮከብ ሆቴሎች ሲኖሩ ደረጃቸውን የጠበቁ 28 ሆቴሎች፣ 18 ፔንሲዮኖችና ግንባታቸው በመጠናቀቅ ላይ የሚገኙ 12 ዘመናዊ ሆቴሎች ቱሪስቶችን ለማስተናገድ ዝግጁዎች ናቸው። የኃይሌ ሪዞልትን ጨምሮ ሌሎች 12 ሆቴሎች በግንባታ ላይ እንደሚገኙ የገለጹት አቶ ዓለሙ ለእነዚህ ሆቴሎች መገንባትና መስፋፋት ምክንያቱ የቱሪዝም ፍላጎት መጨመር ነው ብለዋል። ቡድን መሪው አያይዘውም በዞኑ በየዓመቱ ከስድስት ነጥብ ስምንት ሚሊዮን በላይ የሀገር ውስጥና ከሰላሳ ስምንት ሺህ በላይ የውጭ ሀገራት እንግዶች እንደሚገቡ ገልጸው፣ በተለይም ጊፋታን የመሳሰሉ ታላላቅ በዓላት በሚኖሩበት አጋጣሚ የፍሰቱ መጠን እንደሚጨምር ተናግረዋል። በዞኑ የቱሪዝም ዘርፍ ላይ የሚስተዋለው የሰለጠነ የሰው ኃይል እጥረትና ወደ መስህቦች የሚወስዱ መንገዶች ግንባታ ያለመኖር ጉዳይ እንደችግር ይጠቀሳል ያሉት አቶ ዓለሙ ለችግሮቹ መፍትሄ ለመስጠትም ከሚመለከታቸው አካላት ጋር ስልጠናን በማመቻቸትና ከግል ባለሀብቶች ጋር በመቀናጀት እንቅስቃሴ ስለመጀመሩ ገልጸዋል። አዲስ ዘመን ቅዳሜ መስከረም 24/2012መልካምስራ አፈወርቅ 